Kenneth Fredslund Petersen (DD), 2025-02-19:
Tak, formand.
Lovforslag L 131
Lovforslaget har endvidere til formål at give Sund & Bælt Holding A/S mulighed for i opkrævningsøjemed at udøve passagenægtelse ved faste forbindelser for udenlandske køretøjer, der tidligere har benyttet forbindelsen uden retmæssig betaling herfor.
Endelig har lovforslaget til formål at forhøje den vejledende bødestørrelse for overtrædelse af vejafgiftsloven fra 4.500 kr. til 9.000 kr.
Danmarksdemokraterne stemmer imod lovforslaget, da vi i første omgang er helt og aldeles imod kilometerafgiften og derfor anser lovforslaget for at være unødvendigt.
Dertil kommer, at vi anser værktøjerne i lovforslaget for dels at være utilstrækkelige, dels uproportionale.
Som branchen selv peger på, er der behov for et langt større kontroltryk med langt flere kontrolposter, herunder er der behov for permanent kontrol ved den dansk-tyske grænse, ved Øresundsforbindelsen, ved færgehavne med godsforbindelse og ved den kommende Femernforbindelse.
Dertil bør der anvendes langt hårdere metoder over for udenlandske køretøjer ved at tilbageholde køretøjet, indtil der er betalt eller stillet sikkerhed for betalingen.
Desuden bør politiet også have mulighed for at opklodse køretøjet, indtil der er betalt eller stillet sikkerhed for betalingen af bøden eller kontrolafgiften.
Intet af det er adresseret i lovforslaget.
Vi ser en branche, der rigtig gerne vil betale.
De respekterer lovgivningen, trods der aldrig har været et ønske om mere bureaukrati og sværere konkurrencevilkår.
Aktindsigt viser, at der alene på 5 dage er blevet udskrevet næsten 3.000 bøder, altså 600 om dagen, og der har været opstartsvanskeligheder med hele systemet, og der er gjort indsigelser over flere af bøderne, fordi vognmændene mener, at bøderne er udskrevet på et forkert grundlag, og at de ikke burde have fået en bøde, fordi der f.eks. er tale om fejl i systemet eller tale om en anden saglig grund.
Når vognmændene samtidig har hele bevisbyrden, stiller det dem i en rigtig dårlig situation.
Det leder mig frem til et par spørgsmål til ministeren.
Mener ministeren, at det er rimeligt, at vognmændene har hele bevisbyrden i de situationer, hvor systemet ikke virker?
Og kan ministeren anerkende, at det er svært for vognmændene overhovedet at have tillid til, at systemet fungerer korrekt?
Bøder à 4.500 kr. dagligt kan have store konsekvenser for en lille vognmand.
Det er bøder, der er udstedt uretmæssigt.
Skal det være årsagen til konkurs i en branche, der i forvejen er meget hårdt presset, især hvad angår de små vognmænd?
Endelig og med afsæt i det førnævnte er vi modstandere af at hæve det vejledende bødeniveau fra 4.500 kr. til 9.000 kr.
Det er fuldstændig ude af proportioner at give en vognmand en bøde på 9.000 kr. ved en simpel fejl, ikke mindst set i lyset af de store udfordringer, der åbenlyst viser sig at være med systemet.
Vi har fuld forståelse for, at fokus her mere eller mindre er rettet mod de udenlandske vognmænd.
Men det, vi ser i øjeblikket, er bare, at de danske vognmænd for øvrigt ikke selv har nogen som helst tro på, at de kan slippe uden om det her.
De vil blive fanget med de her kontrolforanstaltninger, så de ved, at de kommer til at betale, og de ønsker at betale, men de vil ikke betale for noget, de ikke selv er skyld i, og de vil selvfølgelig heller ikke betale for biler, som de ikke ejer mere, og som det er 5 år siden de har solgt.
Som sagt kan vi i Danmarksdemokraterne ikke støtte forslaget.
Tak for ordet.